Document ID: 31996D0509

Odločba Komisije
z dne 18. julija 1996
o genealoških in zootehniških pogojih za uvoz semena nekaterih živali
(Besedilo velja za EGP)
(96/509/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 94/28/ES z dne 23. junija 1994 o določitvi načel v zvezi z zootehniškimi in genealoškimi pogoji, ki se uporabljajo za uvoz živali, njihovega semena, jajčnih celic in zarodkov iz tretjih držav [1] ter zlasti druge in tretje alinee člena 5 Direktive,
ker po Direktivi Sveta 87/328/EGS [2] z dne 18. junija 1987 o sprejetju čistopasemskega plemenskega goveda za pleme in Odločbe Komisije 90/257/EGS [3] z dne 10. maja 1990 o merilih za sprejetje čistopasemskih plemenskih ovc in koz za pleme ter o uporabi njihovega semena, jajčnih celic ali zarodkov in Direktive Sveta 90/118/EGS [4] z dne 5. marca 1990 o sprejetju čistopasemskih plemenskih prašičev za pleme država članica ne sme prepovedati, omejiti ali zavirati sprejetja semena netestiranih moških živali v uradno testiranje v okviru količin, potrebnih za izvajanje takšnih uradnih testov;
ker so načela takšnih uradnih testov določena v Odločbi Komisije 86/130/EGS [5] z dne 11. marca 1986 o metodah za merjenje in ocenjevanje proizvodnih lastnosti in metodah za napovedovanje genetske vrednosti čistopasemskega plemenskega goveda, kakor je bila spremenjena z Odločbo Komisije 94/515/ES [6], v Odločbi Komisije 90/256/EGS [7] o metodah za merjenje in ocenjevanje proizvodnih lastnosti in metodah za napovedovanje genetske vrednosti čistopasemskih plemenskih ovc in koz ter v Odločbi Komisije 89/507/EGS [8] o metodah za merjenje in ocenjevanje proizvodnih lastnosti in metodah za napovedovanje genetske vrednosti čistopasemskih in hibridnih plemenskih prašičev;
ker je treba določiti pogoje za uvoz semena netestiranih moških živali, ker je zato treba določiti zootehniška spričevala za tako seme;
ker mora seme živali, ki je opravila preizkuse proizvodnih lastnosti in ima napovedano genetsko vrednost, spremljati zootehniško spričevalo, kakor je določeno z Odločbo Komisije 96/510/ES [9];
ker morajo pristojni organi v državah članicah zagotoviti, da bo seme netestiranih moških živali za osemenjevanje sprejeto v omejenih količinah, potrebnih odobrenim organizacijam ali združenjem za izvedbo uradnih testov;
ker so ukrepi, predvideni s to odločbo, v skladu z mnenjem Stalnega odbora za zootehniko,
SPREJELA NASLEDNJO ODLOČBO:
Člen 1
Seme živali iz člena 1 Direktive 94/28/ES, ki ni opravila preizkusov proizvodnih lastnosti in nima napovedane genetske vrednosti na podlagi načel, ki jih določajo predpisi Skupnosti, sme biti uvoženo samo v omejenih količinah, potrebnih priznanim organizacijam ali združenjem za izvedbo uradnega testa.
Člen 2
Seme iz člena 1 mora spremljati:
- - zootehniško spričevalo v skladu z vzorcem iz Priloge I, ki so ga izdali pristojni organi tretje države,
- - zootehniško spričevalo v skladu z vzorcem iz Priloge II, ki so ga izdali pristojni organi namembne države članice.
Ob uvozu morata biti priloženi obe spričevali, navedeni v prvi in drugi alinei.
Člen 3
Ta odločba začne veljati 1. avgusta 1997.
Člen 4
Ta odločba je naslovljena na države članice.
V Bruslju, 18. julija 1996

Labels: 3
16
5
6